Martin Luther - www.bybelkennis.co.za
by Coen Slabber · Published 15/09/2016 · Updated 10/08/2016
'n Jong monnik werk doelgerig aan sy doktorale studies. Hy bestudeer die werke van Augustinus. Hy was alreeds aangewys as 'n professor van Bybelstudie. Hy het reeds sy eerste lesings oor die boek Psalms gelewer. Nou was sy taak om sy studente deur die Brief aan die Romeine te begelei. In sy voorbereiding bestudeer hy die eerste hoofstuk. In 'n ou manuskrip van Augustinus kry hy 'n nota waarin Augustinus die vryspraak van God bespreek. Dit is die vryspraak wat God in sy genade aan mense gee wat hulle vertroue in Jesus Christus plaas.
Dit is die eerste keer in sy lewe dat Martin Luther die evangelie van Christus verstaan. Tot dusver was sy gewete gewond deur die las van die wet van God. Daagliks ondervind hy skuldgevoelens. Die deure van die paradys het vir hom oopgeswaai. Dit was Paulus se onderrig oor die leer van die vryspraak deur geloof alleen wat Luther in staat gestel het om teen die wêreld te staan in die Hervorming.